የሩስያ የልዑክ ቡድን አባላት ዛሬ እና ነገ ጎንደርን ይጎበኛሉ።
የሩስያ ኦርቶዶክስ ቤተ ክስርቲያን የውጪ ጉዳይ ኃላፊዎችና የሩሲያ የሚዲያ አባላት ለሁለት ቀናት በጎንደር ከተማ ጉብኝት እንደሚያደርጉ ተገልጿል፡፡የጎንደር ኦርቶዶክስ ተዋህዶ ክርስቲያኖች ኅብረት ጸሐፊ አቶ ብርሃኑ አያሌው ለኢዜአ እንደተናገሩት ዘጠኝ አባላት ያሉት የልዑክ ቡድኑ በጎንደር ከተማ የሁለት ቀናት ጉብኝት ያካሂዳል፡፡በቆይታውም የአብነት ትምህርት ቤቶችን ጨምሮ በኢትዮጵያ ብቸኛ የሆነውን “የባታ ደብረ ኃይል ወደብረ ጥበብ ባህታ ለማሪያም ካቴድራል የአቋቋም ትምህርት ቤትን” ይጎበኛል፡፡የቡድኑ አባላት በጎንደር ከተማ የሚገኙ የመንበረ መድኃኒዓለም፣ የቁስቋምና የደብረ ብርሃን ስላሴ ጥንታዊ አብያተ ክርስቲያናትንም ይጎበኛሉ፡፡በዓለም ቅርስነት የተመዘገበውን የፋሲል ቤተ-መንግስት እንደሚጎበኙም ይጠበቃል ፡፡